Havi közel 600 ezer forint lesz a teljes előfizetés Habonyék londoni híreire
Az alapcsomag 450 euró havonta (310-es euróárfolyammal számolva havi 140 ezer forint), ezért cserébe napi 30-40 hírt kapnánk, ha előfizetnénk. Ha grafikákat, exkluzív híreket, fotókat, és videókat is szeretnénk, akkor azért külön kellene fizetnünk. A végösszeg akár az 1825 eurót is elérheti, ami több, mint félmillió forint.
A Válasz Online írta meg, hogy Habony Árpád V4NA néven gründolt hírügynökséget londoni székhellyel. Korábban a 24.hu próbált utánajárni, milyen híreket közöl a szervezet, ám rögtön akadályokba ütközött, az oldalon lévő tartalmak zömét ugyanis nem lehet csak úgy elolvasni, a teljes hozzáférés regisztrációhoz kötött. Ehhez egy e-mailt kell elküldeni, benne névvel és e-mail címmel. Ezt a lap meg is tette, választ viszont nem kapott.

A hvg.hu a napokban újra megkereste a V4NA-t, nekünk pedig már válaszoltak, szinte azonnal, angolul. A levélben arra kértek minket, válasszuk ki a csatolt árlistából, melyik csomagra szeretnénk előfizetni. Egyben megjegyezték: az előfizetést csak azután aktiválják, hogy megérkezett a pénz. Az előfizetési díjat minden hónap ötödikéig kell kiegyenlíteni, különben felfüggesztik.

Az árlista (amit innen tölthet le) alapján az alapcsomag 450 euró (140 ezer forint) havonta, amiért cserébe napi 35-40 hírt kapnánk (és tudnánk regisztrálni is).

 Ezen felül még a következőkre lehet előfizetni: :

 Exclusive news - 250 euró/hó: 3-4 exkluzív hír hetente

Photo pack - 625 euró/hó: napi 2-300 fotó

Video pack - 250 euró/videó: 15-20 videó hetente

Graphics Pack - 250 euró/hó: 5-10 grafika havonta

Megkérdeztük, hogy ha a teljes csomagot szeretnénk megkapni, akkor az összesen mennyi pénzbe kerülne, erre azt írták, hogy mindent külön kellene megvásárolnunk, egyenként, a 450 eurós csomag mellett. Hozzátették azt is, hogy kedvezményt egyelőre nem tudnak biztosítani. Egy gyors számítás után kiderült: ez így összesen akkor 1825 euróba kerülne havonta, ami mintegy 565 ezer forint.

Úgy tudjuk, ez egyelőre csak elméleti lehetőség, mivel most még csak a 450 eurós csomagra lehet előfizetni, a többi szolgáltatás nem elérhető.

Azt nem tudjuk, eddig hányan éltek azzal a páratlan lehetőséggel, hogy havi 140 ezer forintért olvasgathassák a V4NA-t, azt viszont igen, hogy az Origo és a többi kormánylap már hivatkozik a forrásra. Íme, néhány cikk, amit az Origo a V4NA-tól vett át:

V4NA: Új honlap segíti az afrikai illegális bevándorlókat

V4NA: Beismerte a WHO, hogy fertőző betegségeket hordoznak a migránsok

V4NA: Nigériai migránsok erőszakoltak meg egy tinédzsert Olaszországban

 A V4NA-ról legutóbb a Guardian is írt, a lap szerint a cseh és a szlovák kormány aggodalmát fejezte ki a magyar kormánynál, hogy bár a V4NA a neve alapján a visegrádi országok nézőpontját képviseli, ám az oldalukon kizárólag olyan politikai nézőpontok olvashatók, amelyek a hivatalos Budapest álláspontját tükrözik.
V4NA Habony Árpád